**N Á R O D N Á R A D A  S L O V E N S K E J R E P U B L I K Y**

**V. volebné obdobie**

**–––––––––––––––––––––––––––––––––––––––––––––––––––––––––––––––––––––––––––**

N Á V R H

**Zákon**

z .................... 2011,

ktorým sa mení a dopĺňa zákon č. 333/2004 Z. z. o voľbách do Národnej rady Slovenskej republiky v znení neskorších predpisov

Národná rada Slovenskej republiky sa uzniesla na tomto zákone:

**Čl. I**

Zákon č. 333/2004 Z. z. o voľbách do Národne rady Slovenskej republiky v znení  zákona Národnej rady Slovenskej republiky v znení zákona Národnej rady Slovenskej republiky č. 464/2005 Z. z. , zákona č.192/2007 Z. z., zákona č. 445/2008 Z. z., zákona č. 126/2009 Z. z. , zákona č. 58/2010 Z. z., zákona č. 266/2010 Z. z. sa mení a dopĺňa takto:

1. V § 18 ods. 1 znie:

„(1) Kandidátnu listinu môže podať politická strana, ktorá je registrovaná podľa osobitného zákona10) tak, že ju doručí prostredníctvom svojho splnomocnenca v dvoch rovnopisoch a v elektronickej forme najneskôr 90 dní predo dňom volieb zapisovateľovi Ústrednej volebnej komisie. Kandidátnu listinu nezávislých kandidátov vedie Ústredná volebná komisia v abecednom poradí podľa priezviska, pričom sa na ňu zapíše každý občan voliteľný do Národnej rady Slovenskej republiky, ktorý doručil najneskôr 90 dní predo dňom volieb zapisovateľovi Ústrednej volebnej komisie zoznam aspoň 5000 občanov, ktorí s kandidatúrou tohto občana súhlasia, potvrdenie o uhradení volebnej kaucie 100 eur, vlastnoručne podpísané vyhlásenie nezávislého kandidáta, že súhlasí so svojou kandidatúrou, nekandiduje na inej kandidátnej listine a nie sú mu známe prekážky voliteľnosti (ďalej len „nezávislý kandidát“).“.

1. V § 18 ods. 3 sa za slová „Kandidátna listina“ vkladajú slová „politickej strany alebo koalície“.
2. V § 18 ods. 4 sa za slová „Ku kandidátnej listine“ vkladajú slová „politickej strany alebo koalície“.
3. V § 18 ods. 5 sa na konci pripája táto veta: „Kandidátna listina nezávislých kandidátov obsahuje toľko kandidátov, koľko kandidátov splnilo týmto zákonom stanovené podmienky.“.

1. V § 18 ods. 7 znie:

„(7) Politická strana, nezávislý kandidát alebo koalícia uhradí kauciu najneskôr 90 dní predo dňom volieb. Kaucia sa uhrádza na osobitný účet, ktorý na tento účel zriadi ministerstvo. Číslo účtu oznámi zapisovateľ Ústrednej volebnej komisie na požiadanie tej politickej strane alebo koalícii, ktorá mieni podať kandidátnu listinu, alebo nezávislému kandidátovi, ktorý chce kandidovať. Ministerstvo vráti uhradenú kauciu do jedného mesiaca po vyhlásení výsledku volieb politickej strane alebo koalícii, ak kandidátna listina politickej strany alebo koalície nebola zaregistrovaná podľa § 20 alebo ak politická strana alebo koalícia získala aspoň dve percentá z celkového počtu odovzdaných platných hlasov. Kaucie, ktoré sa nevracajú, sú príjmom štátneho rozpočtu.“.

1. V § 18 ods. 9 sa za slová „Zapisovateľ zisťuje, či“ vkladajú slová „politickými stranami alebo koalíciami“.
2. V § 19 ods. 1 v tretej vete sa za slová „Kandidátnu listinu“ vkladajú slová „politickej strany alebo koalície“.
3. V § 19 ods. 2 písm. c) znie:

„c) ak je uvedený na kandidátnych listinách viacerých politických strán, nezávislých kandidátov alebo koalícií na tej kandidátnej listine, ku ktorej nie je pripojené vyhlásenie podľa § 18 ods. 4 písm. a); ak kandidát podpísal vyhlásenie k viacerým kandidátnym listinám, vyčiarkne ho na všetkých kandidátnych listinách, alebo“

1. § 21 znie:

„Ústredná volebná komisia bezodkladne po zaregistrovaní kandidátnych listín určí žrebom číslo, ktorým sa označí kandidátna listina každej politickej strany, nezávislých kandidátov alebo koalície. Kandidátnej listine, ktorá je dodatočne zaregistrovaná na základe rozhodnutia Najvyššieho súdu Slovenskej republiky, pridelí Ústredná volebná komisia číslo, ktoré nasleduje za najvyšším vyžrebovaným číslom. Vyžrebované čísla kandidátnych listín bezodkladne písomne oznámi Ústredná volebná komisia kandidujúcim politickým stranám a koalíciám a zabezpečí ich zverejnenie.“

1. V § 23 ods. 1 znie:

„(1) Hlasovací lístok sa vyhotoví pre každú politickú stranu, nezávislých kandidátov a koalíciu, ktorej kandidátna listina bola zaregistrovaná.“

1. V § 23 ods. 2 v tretej vete sa za slová „názov politickej strany alebo koalície“ vkladajú slová „v prípade kandidátnej listiny označenie „NEZÁVISLÍ KANDIDÁTI (zoradení podľa abecedy)““.
2. V § 36 ods. 3 znie:

„(3) Po vybratí hlasovacích lístkov z obálok okrsková volebná komisia rozdelí a sčíta hlasovacie lístky, ktoré boli odovzdané pre jednotlivé politické strany, nezávislých kandidátov alebo koalície, vylúči neplatné hlasovacie lístky a zistí, koľko voličov politickej strany, nezávislých kandidátov alebo koalície využilo právo prednostného hlasu. Ďalej okrsková volebná komisia sčíta prednostné hlasy, ktoré boli odovzdané jednotlivým kandidátom na hlasovacích lístkoch.“

1. V § 37 ods. 1 znie:

„(1) Hlasovacie lístky, na ktorých sú mená kandidátov prečiarknuté, menené alebo dopisované, sú platné. Na také úpravy sa neprihliada. Ak volič dal na hlasovacom lístku prednostný hlas viac ako štyrom kandidátom, taký hlasovací lístok sa počíta v prospech politickej strany, nezávislých kandidátov alebo koalície, na prednostné hlasy sa však neprihliada.“

1. V § 37 ods. 2 znie:

„(2) Hlasovacie lístky, ktoré nie sú na predpísanom tlačive, a hlasovacie lístky politických strán alebo koalícií podľa § 23 ods. 6 sú neplatné. Ak je v obálke niekoľko hlasovacích lístkov v prospech rôznych politických strán alebo koalícií, sú všetky tieto hlasovacie lístky neplatné. Ak je v obálke viac hlasovacích lístkov tej istej politickej strany, nezávislých kandidátov alebo koalície, počítajú sa ako jeden hlas; ak sa na niektorom z týchto hlasovacích lístkov vykonala prednostná voľba, prihliada sa na ten hlasovací lístok, na ktorom bolo odovzdaných viac prednostných hlasov; ak však bol odovzdaný na viacerých hlasovacích lístkoch rovnaký počet prednostných hlasov, nie však pre tých istých kandidátov, na prednostné hlasy sa neprihliada.“

1. V § 38 ods. 2 znie:

„(2) Zápisnica o priebehu a výsledku hlasovania vo volebnom okrsku obsahuje  
a) čas začiatku a skončenia hlasovania, prípadne jeho prerušenie,

b) počet voličov zapísaných v zozname voličov vo volebnom okrsku,

c) počet voličov, ktorí sa zúčastnili na hlasovaní,

d) počet voličov, ktorí odovzdali obálku podľa § 30,

e) počet voličov, ktorí zaslali návratnú obálku z cudziny,

f) počet platných hlasov odovzdaných pre každú politickú stranu, nezávislých kandidátov alebo koalíciu,

g) počet voličov politickej strany, nezávislých kandidátov alebo koalície, ktorí využili právo prednostného hlasu,

h) počet platných prednostných hlasov odovzdaných pre jednotlivých kandidátov podľa politických strán, nezávislých kandidátov alebo koalícií.“

1. V § 41 ods. 2 znie:

(2) Zápisnica obvodnej volebnej komisie o priebehu a výsledku hlasovania obsahuje  
a) počet volebných okrskov a počet okrskových volebných komisií, ktoré zaslali výsledok hlasovania,

b) počet voličov zapísaných v zozname voličov,

c) počet voličov, ktorí sa zúčastnili na hlasovaní,

d) počet voličov, ktorí odovzdali obálku podľa § 30,

e) počet voličov, ktorí zaslali návratnú obálku z cudziny,

f) počet platných hlasov odovzdaných pre každú politickú stranu, nezávislých kandidátov alebo koalíciu,

g) počet voličov politickej strany, nezávislých kandidátov alebo koalície, ktorí využili právo prednostného hlasu,

h) počet platných prednostných hlasov odovzdaných pre jednotlivých kandidátov podľa politických strán, nezávislých kandidátov alebo koalícií.“

1. V § 42 ods. 1 znie:

„(1) Ústredná volebná komisia zisťuje, koľko platných hlasov celkove bolo odovzdaných pre každú politickú stranu, nezávislých kandidátov a koalíciu.“

1. V § 42 ods. 2 sa za písmeno c) vkladá nové písmeno d), ktoré znie:

„d) či nezávislí kandidáti získali menej ako päť percent z celkového počtu odovzdaných platných hlasov.“

Bodka na konci vety v písmene c) sa nahrádza čiarkou.

1. V § 42 ods. 3 znie:

„(3) Pri ďalšom zisťovaní volebných výsledkov a prideľovaní mandátov na politické strany, nezávislých kandidátov a koalície podľa odseku 2 a hlasy pre ne odovzdané Ústredná volebná komisia neprihliada.“

1. V § 42 ods. 4 znie:

„(4) Ak Ústredná volebná komisia zistí, že požiadavky podľa odseku 2 nesplnila žiadna politická strana, nezávislí kandidáti a žiadna koalícia, zníži,

a) ak ide o politické strany a nezávislých kandidátov, hranicu piatich percent na hranicu štyroch percent,

b) ak ide o koalície podľa odseku 2 písm. b), hranicu siedmich percent na hranicu šiestich percent,

c) ak ide o koalície podľa odseku 2 písm. c), hranicu desiatich percent na hranicu deviatich percent tak, aby sa pri ďalšom zisťovaní volebných výsledkov a prideľovaní mandátov mohlo prihliadať aspoň na dve politické strany alebo na dve koalície alebo aspoň na jednu politickú stranu a na jednu koalíciu, prípadne na jednu politickú stranu a nezávislých kandidátov alebo jednu koalíciu a nezávislých kandidátov.“

1. V § 43 ods. 1 znie:

„(1) Súčet platných hlasov odovzdaných pre postupujúce politické strany, nezávislých kandidátov alebo koalície sa vydelí číslom 151 (počet mandátov zväčšený o číslo jeden). Číslo, ktoré vyšlo týmto delením, zaokrúhlené na celé číslo je republikovým volebným číslom.“

1. V § 43 ods. 2 znie:

„(2) Celkový počet platných hlasov, ktorý dostala politická strana, nezávislí kandidáti alebo koalícia, sa delí republikovým volebným číslom a politickej strane, nezávislým kandidátom alebo koalícii sa pridelí toľko mandátov, koľkokrát je republikové volebné číslo obsiahnuté v súčte platných hlasov, ktoré táto politická strana, nezávislí kandidáti alebo koalícia získala.“

1. V § 43 ods. 3 znie:

„(3) Ak sa takým spôsobom pridelil o jeden mandát viac, než sa mal prideliť, odpočíta sa prebytočný mandát tej politickej strane, nezávislým kandidátom alebo koalícii, ktorá vykázala najmenší zostatok delenia. Pri rovnakom zostatku delenia sa mandát odpočíta politickej strane, nezávislým kandidátom alebo koalícii, ktorá získala menší počet hlasov. Ak je počet platných hlasov rovnaký, rozhodne žreb.“

1. V § 43 ods. 4 znie:

„(4) Ak neboli tým spôsobom pridelené všetky mandáty alebo ak politická strana, nezávislí kandidáti alebo koalícia kandidovala menej kandidátov, ako jej má byť pridelených mandátov, Ústredná volebná komisia pridelí tieto mandáty postupne tým politickým stranám, nezávislým kandidátom alebo koalíciám, ktoré majú najväčší zostatok delenia. Pri rovnosti zostatkov hlasov sa pridelí mandát politickej strane, nezávislým kandidátom alebo koalícii, ktorá získala väčší počet hlasov. Ak je aj počet hlasov rovnaký, rozhodne žreb.“

1. V § 43 ods. 5 sa na konci pripája táto veta:

„Mandáty pridelené nezávislým kandidátom dostanú nezávislí kandidáti postupne v poradí podľa najvyššieho počtu získaných hlasov; v prípade pochybnosti o poradí alebo pridelení mandátu, rozhodne žreb.“

1. V § 47 ods. 1 sa na konci pripája táto veta:

„V prípade nezávislých kandidátov nastupuje náhradník s najvyšším počtom hlasov spomedzi náhradníkov z nezávislých kandidátov.“

1. V § 47 ods. 2 znie:

„(2) Ak nie je náhradník tej istej politickej strany, nezávislých kandidátov alebo koalície, zostane mandát neobsadený do konca volebného obdobia.“

1. Za § 56a sa vkladá § 56b, ktorý vrátane názvu znie:

„§ 56b

Ustanovenia tohto zákona a osobitných predpisov, ktoré sa vzťahujú na politickú stranu alebo koalície v súvislosti s voľbami do Národnej rady Slovenskej republiky sa primerane použijú aj na nezávislých kandidátov, pokiaľ  zákon neustanovuje inak.“.

**Čl. II**

Tento zákon nadobúda účinnosť 1. Októbra 2011